Man in hof oor kleuter se sleepdoodThamsanqa Twala tydens sy eerste hofverskyning Woensdag in die Boksburg-landdroshof. Foto: Werner Beukes/SAPA Een van die mans wat moontlik deel was van ŉ groep wat die sleepdood van die vierjarige Taegrin Morris veroorsaak het, het Woensdag vlugtig in ŉ volgepakte Boksburg-landdroshof verskyn. Lede van die publiek wat die hofverrigtinge bygewoon het, het “geen borgtog, been borgtog” en “genoeg is genoeg” geskree toe Thamsanqa Twala (32) na die aanhoudingselle uit die hof begelei is. Staatsaanklaer Henk Strydom het verduidelik dat Twala tereg staan op aanklagte van moord, roof met verswarende omstandighede, en die besit van ŉ ongelisensieerde vuurwapen. Twala se prokureur het aangedui dat sy kliënt tydens sy volgende hofverskyning op 7 November wil aansoek doen om borgtog. Die staat het aangedui dat hy dit gaan teenstaan. Twala is Dinsdag in Katlehong in hegtenis geneem, nadat hy as een van die vermeende kapers geïdentifiseer is. Taegrin is in Julie dood toe hy kilometers ver buite sy ouers se gekaapte motor gesleep is. Hy het in sy veiligheidsgordel verstrengel geraak toe sy ma hom wou uithaal, en die kapers het met hom weggejaag. Sy ouers is in Reigerpark gekaap en die motor is later in Boksburg opgespoor. Taegrin was reeds dood.